Tutkija Niku Määttäsen mukaan muun muassa vuorotteluvapaa ja Hitas-järjestelmä ovat turhaa keski- tai hyvätuloisten tukemista.

Elinkeinoelämän tutkimuslaitoksen tutkimusohjaaja Niku Määttänen harkitsisi osa-aikaeläkkeestä ja vuorotteluvapaasta luopumista. Määttäsen mukaan valtiovalta tukee turhaan hyvätuloisia ihmisiä verotuksellisilla käytännöillä.

Määttänen antaa Akateemisen talousblogin kirjoituksessaan tylyn tuomion kyseisille työntekijöiden eduille.

–Lahjomme ihmisiä, joilla on työpaikka, vähentämään työntekoaan. Tämä ei hyödytä köyhimpiä, sillä köyhimmillä ei ole työpaikkaa, josta voisi jäädä osa-aikaeläkkeelle tai vuorotteluvapaalle, Määttänen kirjoittaa.

Määttäsen mukaan osa-aikaeläkettä hyödyntävät ihmiset ovat yleensä keskimääräistä parempituloisia.

–Veikkaan että sama pätee vuorotteluvapaaseenkin, hän toteaa.

Tutkimusohjaaja listaa blogissaan muitakin verotuksellisia käytäntöjä, ”joille on helppo löytää vaihtoehto, joka olisi selvästi parempi sekä tulonjaon tasaamispyrkimysten että tehokkuuden kannalta”.

Määttäsen mukaan suhteellisen hyvätuloisten ihmisten turhaa tukemista ovat myös ”erilaiset asuntoarpajaiset kuten Hitas-järjestelmä ja puoli-ilmaiset omakotitalotontit”.

–Lahjoitamme yhteistä varallisuutta sattumanvaraisesti valituille, yleensä keski- tai hyvätuloisille kotitalouksille. Fiksumpaa olisi myydä asunnot tai tontit markkinahintaan ja käyttää saadut rahat tehokkuuden kannalta haitallisimpien verojen alentamiseen, hän kirjoittaa.

Määttäsen mukaan verokäytäntöjä, joille tulisi pohtia vaihtoehtoja, olisivat myös ruoan alennettu arvonlisäverokanta, omistus- ja vuokra-asumisen eriävä verokohtelu sekä kevyt kiinteistöverotus.

–Verotamme ankarasti lähes kaikkea mikä liikkuu, mukaan lukien investointeja tuotannolliseen pääomaan. Olisi parempi verottaa pikemminkin sitä mikä ei liiku. Tässä mielessä paras vero on vero, joka kohdistuu maahan, Määttänen arvioi.

Hänen mukaansa tonttien arvonnousun verottaminen kiinteistöverolla olisi verotehokkuuden kannalta ”ainakin vähemmän haitallista kuin työn tai tuotannollisten investointien verottaminen”.

–Kiinteistöverot ovat Suomessa hyvin matalia, erityisesti verrattuna verotuksen yleiseen tasoon. Kiinteistöverojen korottaminen yhdistettynä pienten palkkatulojen verotuksen keventämiseen tasaisi tuloeroja ja lisäisi samalla työllisyyttä, Määttänen kirjoittaa.